Document ID: 32006R1745

KOMISSION ASETUS (EY) N:o 1745/2006,
annettu 24 päivänä marraskuuta 2006,
korkealaatuista tuoretta, jäähdytettyä tai jäädytettyä naudanlihaa ja jäädytettyä puhvelinlihaa koskevien tariffikiintiöiden avaamisesta ja hallinnoinnista annetun asetuksen (EY) N:o 936/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 (1) ja erityisesti sen 32 artiklan 1 kohdan ensimmäisen alakohdan,
sekä katsoo seuraavaa:
(1)
Komission asetuksessa (EY) N:o 936/97 (2) säädetään korkealaatuista naudanlihaa koskevien monivuotisten kiintiöiden avaamisesta ja hallinnoinnista.
(2)
Näiden kiintiöiden soveltaminen edellyttää asetuksessa (EY) N:o 936/97 vahvistettujen edellytysten täyttymistä. Mainitun asetuksen 2 artiklan a, c ja d alakohdassa vahvistetaan Argentiinasta, Uruguaysta ja Brasiliasta tuodun korkealaatuisen naudanlihan määritelmät. Jotta voitaisiin viitata varmennettavissa ja tarkastettavissa oleviin parametreihin, näitä määritelmiä olisi muutettava korkealaatuisen naudanlihan tiettyjä tuontikiintiöitä koskevista edellytyksistä 12 päivänä lokakuuta 2006 annetun neuvoston asetuksen (EY) N:o 1532/2006 (3) voimaantulon johdosta, ja niissä olisi viitattava kunkin kyseessä olevan maan toimivaltaisten viranomaisten tämän asetuksen voimaantulopäivänä määrittelemiin virallisiin luokkiin.
(3)
On myös aiheellista täsmentää, että Euroopan parlamentin ja neuvoston asetuksen (EY) N:o 1760/2000 (4) 13 artiklaa, jossa vahvistetaan nautaeläinten tunnistus- ja rekisteröintijärjestelmä sekä naudanlihan ja naudanlihatuotteiden merkintää koskevat säännökset, olisi sovellettava asetuksen (EY) N:o 936/97 2 artiklan a, c ja d alakohdassa tarkoitetun korkealaatuisen naudanlihan tuonnissa.
(4)
Sen vuoksi asetusta (EY) N:o 936/97 olisi muutettava.
(5)
Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 936/97 2 artikla seuraavasti:
1)
Korvataan a alakohta seuraavasti:
”a)
28 000 tonnia CN-koodeihin 0201 30 00 ja 0206 10 95 kuuluvaa luuttomaksi leikattua naudanlihaa, joka vastaa seuraavaa määritelmää:
’Valikoituja naudanlihapaloja, jotka on saatu vieroittamisen jälkeen yksinomaan laitumella kasvatetuista sonneista, sonnimulleista tai hiehoista. Sonnien ruhojen on oltava luokiteltuja laatuluokkiin ’JJ’, ’J’, ’U’ tai ’U2’ ja sonnimullien ja hiehojen ruhojen laatuluokkiin ’AA’, ’A’ tai ’B’ Argentiinan maatalous-, kotieläintuotanto-, kalastus- ja elintarvikeviraston (Secretaría de Agricultura, Ganadería, Pesca y Alimentos - SAGPyA) laatiman virallisen naudanlihaluokituksen mukaisesti.’
Lihapalat on merkittävä Euroopan parlamentin ja neuvoston asetuksen (EY) N:o 1760/2000 (5) 13 artiklan mukaisesti.
Pakkausmerkinnän tietoihin voidaan lisätä merkintä ’High Quality Beef.’
2)
Korvataan c ja d alakohta seuraavasti:
”c)
6 300 tonnia CN-koodeihin 0201 30 00, 0202 30 90, 0206 10 95 ja 0206 29 91 kuuluvaa luuttomaksi leikattua naudanlihaa, joka vastaa seuraavaa määritelmää:
’Naudanlihapaloja, jotka on saatu sonneista (’novillo’) tai hiehoista (’vaquillona’), sellaisina kuin ne on määritelty Uruguayn kansallisen lihainstituutin (Instituto Nacional de Carnes - INAC) laatimassa virallisessa naudanruhojen luokitusjärjestelmässä. Korkealaatuisen naudanlihan tuotantoon tarkoitetut eläimet on kasvatettu vieroittamisen jälkeen yksinomaan laitumella. Ruhojen on oltava luokiteltuja laatuluokkiin ’I’, ’N’ tai ’A’ ja edelleen rasvaisuusastetta osoittaviin luokkiin ’1’, ’2’ tai ’3’ edellä mainitun luokitusjärjestelmän mukaisesti’.
Lihapalat on merkittävä asetuksen (EY) N:o 1760/2000 13 artiklan mukaisesti.
Pakkausmerkinnän tietoihin voidaan lisätä merkintä ’High Quality Beef.’
d)
5 000 tonnia CN-koodeihin 0201 30 00, 0202 30 90, 0206 10 95 ja 0206 29 91 kuuluvaa luuttomaksi leikattua lihaa, joka vastaa seuraavaa määritelmää:
’Valikoituja lihapaloja, jotka on saatu vieroittamisen jälkeen yksinomaan laidunruoholla ruokituista sonneista tai hiehoista. Ruhojen on oltava luokiteltuja laatuluokkaan ’B’ ja edelleen rasvaisuusastetta osoittaviin luokkiin ’2’ tai ’3’ Brasilian maataloudesta, kotieläintuotannosta ja maataloustuotteiden tarjonnasta vastaavan ministeriön (Ministério da Agricultura, Pecuária e Abastecimento) laatiman virallisen naudanruhojen luokitusjärjestelmän mukaisesti’.
Lihapalat on merkittävä asetuksen (EY) N:o 1760/2000 13 artiklan mukaisesti.
Pakkausmerkinnän tietoihin voidaan lisätä merkintä ’High Quality Beef’.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2007 myönnettävän aitoustodistuksen kattamaan naudanlihaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä marraskuuta 2006.

Labels: 3
17
6